
Περιέχονται τα μονόπρακτα:


	Ψυχοπαγίδα (Έπαινος στο 17ο Λογοτεχνικό Διαγωνισμό της Εταιρίας Τεχνών Επιστημών και Πολιτισμού Κερατσινίου)

	Το μπορντό κασκόλ (Βραβείο Ένωσης Ελλήνων Λογοτεχνών)

	Εις μνήμην (3ο βραβείο Θεατρικού Έργου στον 9ο Παγκόσμιο Λογοτεχνικό Διαγωνισμό του Ελληνικού Πολιτιστικού Ομίλου Κυπρίων)

	Σαν παλιά ελληνική ταινία



α΄  έκδοση  Ρόδος 2020

Απαγορεύεται η δημοσίευση μέρους ή του συνόλου του βιβλίου αυτού, η αναπαραγωγή ή η μετάδοσή του με οποιοδήποτε οπτικοακουστικό μέσο, χωρίς την έγγραφη άδεια του συγγραφέα.

ΛΙΓΑ ΛΟΓΙΑ ΓΙΑ ΤΟΝ ΣΥΓΓΡΑΦΕΑ

Ο Τάσος Κυρτάσογλου γεννήθηκε στις Σέρρες το 1967.

Το 2016 ανεβαίνει στη σκηνή το πρώτο του θεατρικό έργο με τίτλο “Οι Κουμπάροι”.

Το 2017, βραβεύονται τα μονόπρακτά του “ Ψυχοπαγίδα” και “Το Μπορντό Κασκόλ” από την Εταιρεία Τεχνών Επιστημών και Πολιτισμού Κερατσινίου και την Πανελλήνια Ένωση Λογοτεχνών αντίστοιχα.

Το 2018 τιμάται με το 3ο βραβείο Θεατρικού Έργου στον 9ο Παγκόσμιο Λογοτεχνικό Διαγωνισμό του Ελληνικού Πολιτιστικού Ομίλου Κυπρίων για το μονόπρακτο “Εις Μνήμην”

Την ίδια χρονιά το “Σπασμένο Μολύβι” αποσπά Έπαινο στον 96ο Καλοκαιρίνειο Θεατρικό Διαγωνισμό του Φιλολογικού Συλλόγου "Παρνασσός".

Έχουν επίσης βραβευτεί ποιήματά του, ενώ έχει συμμετάσχει με ποιήματα και διηγήματα σε διάφορες ανθολογίες και λογοτεχνικούς ιστότοπους της Ελλάδας και του εξωτερικού.

Φεβρουάριος 2020

ΠΕΡΙΕΧΟΜΕΝΑ

ΠΡΟΛΟΓΟΣ



Το συγκεκριμένο βιβλίο περιέχει τρία βραβευμένα μονόπρακτα συν ένα «δώρο». Η ποικιλία της θεματολογίας, καθώς και το έντονο συναισθηματικό στοιχείο είναι τα κύρια χαρακτηριστικά των έργων του ταλαντούχου συγγραφέα Τάσου Κυρτάσογλου. Ευρηματικά, έξυπνα και βαθιά ανθρώπινα, θα συγκινήσουν ακόμη και το πιο απαιτητικό κοινό. Τέσσερα, ξεχωριστά μονόπρακτα τόσο διαφορετικά μεταξύ τους κι όμως τόσο ίδια, αφού κινούνται γύρω από τον ίδιο άξονα, την ομορφιά της ζωής, που υπάρχει ακόμη και στις πιο οδυνηρές και δύσκολες καταστάσεις. Οι ήρωες πονούν, απογοητεύονται, αγωνίζονται κι ελπίζουν. Ήρωες που διψούν για ζωή και αγάπη, όπως όλοι μας!

Ως πρώτο μονόπρακτο, παρουσιάζεται η «Ψυχοπαγίδα». Πρόκειται για μια ιστορία μυστηρίου, μέσα από την οποία ο θεατής αντλεί μηνύματα για την αξία της ζωής και προβληματίζεται για το τι , πραγματικά, έχει σημασία όσο ζούμε. Όλα δοσμένα με πολύ έξυπνο κι ενδιαφέρον τρόπο. Μέσα από την συζήτηση ενός βετεράνου αξιωματικού κι ενός νεκρού καθηγητή αστροφυσικής. Η συνεχής ροή του διαλόγου διατηρεί αμείωτο το ενδιαφέρον, ενώ το αναπάντεχο τέλος έρχεται να ολοκληρώσει το εντυπωσιακό αυτό σενάριο. Θα μάθει άραγε ο ήρωας τι υπάρχει από την άλλη πλευρά; 

Ακολουθεί το «Μπορντό κασκόλ». Ένα βαθιά ανθρώπινο έργο, όπου μέσα από τις ιστορίες μαθητών που έχουν περάσει από τη ζωή του, ηλικιωμένου πλέον, δασκάλου, αναδεικνύονται, με πολύ όμορφο τρόπο, κοινωνικά ζητήματα που απασχολούν τον σύγχρονο άνθρωπο. Πολλοί θα αναγνωρίσουν τον εαυτό τους μέσα στο κείμενο κι αυτή είναι η μαγεία του συγκεκριμένου έργου. Αναφέρεται στις ανησυχίες και τα προβλήματα του μέσου ανθρώπου, τονίζοντας παράλληλα την αξία της καλοσύνης και της αλληλεγγύης. Το αισιόδοξο τέλος στέλνει το μήνυμα πως ό,τι κάνουμε στη ζωή μας, θα το βρούμε μπροστά μας. Είτε καλό, είτε κακό.

Στη συνέχεια το «Εις Μνήμην», έρχεται να συγκινήσει με τη δραματική ιστορία μιας γυναίκας που χάνει αιφνιδίως τον σύντροφό της, μένοντας μόνη να αναθρέψει την έφηβη κόρη της. Η σχέση των δυο γυναικών θα περάσει πολλές διακυμάνσεις. Ο πόνος, η θλίψη, η σύγκρουση και το αίσθημα μοναξιάς, θα επηρεάσουν τη σχέση μάνας – κόρης. Το αίσιο τέλος, όμως είναι αυτό που έρχεται να λυτρώσει τον θεατή, αφήνοντας την αίσθηση πως ο άνθρωπος κρύβει μέσα του τεράστια αποθέματα δύναμης και πως ακόμη και οι πιο δύσκολες καταστάσεις μπορούν να αντιμετωπιστούν, με υπομονή, θάρρος κι αγάπη.

Τέλος το «Σαν παλιά Ελληνική Ταινία» έρχεται να ελαφρύνει λίγο το κλίμα, να δώσει μια εύθυμη πινελιά, αφού μας παρουσιάζει ένα διαφορετικό τέλος της πολυαγαπημένης ταινίας του Γιώργου Τζαβέλα «Η δε γυνή να φοβείται τον άνδρα». Μέσα από χιούμορ κι όμορφους διαλόγους ο θεατής παρακολουθεί ένα εναλλακτικό κι ενδιαφέρον τέλος του έργου που τόσο αγαπήσαμε. 

Τέσσερα μονόπρακτα που περιμένουν να ζωντανέψουν στη σκηνή και να συγκινήσουν κοινό και συντελεστές. Καλή απόλαυση!

ΧΑΡΑΚΤΗΡΕΣ


ΑΛΕΞΑΝΔΡΟΣ Βετεράνος μισθοφόρος στρατιώτης

ΦΑΝΤΑΣΜΑ  Το πνεύμα ενός καθηγητή αστροφυσικής

ΕΥΓΕΝΙΟΣ  Ιδιοκτήτης πανδοχείου









ΠΕΡΙΛΗΨΗ

Ο Αλέξανδρος είναι ένας βετεράνος μισθοφόρος που επιστρέφει από την πρώτη γραμμή. Λόγω κακοκαιρίας θα αναγκασθεί να μείνει σε ένα παλιό πανδοχείο. Εκεί θα αντιμετωπίσει το μεγαλύτερο του φόβο σε μια καλοστημένη παγίδα από το υπερπέραν.










ΣΚΗΝΙΚΟ

Το σκηνικό παρουσιάζει το σαλόνι ενός δωματίου παλιού πανδοχείου. Στο πίσω μέρος υπάρχει παράθυρο με κουρτίνα. Βλέπουμε τις αναλαμπές των αστραπών και ακούμε τους ήχους της καταιγίδας. Στη μία πλευρά υπάρχει ένα τζάκι. Δίπλα στο τζάκι, μια παλιά βαριά πολυθρόνα. Στην απέναντι πλευρά, η πόρτα τού δωματίου και ένα μικρό μπαρ. Στο κέντρο του δωματίου, ένα μικρό τραπέζι με μια σκακιέρα, με τα πιόνια στημένα. 

––––––––

ΧΡΟΝΟΣ

Σήμερα. 




ΨΥΧΟΠΑΓΙΔΑ

(Το σκηνικό παρουσιάζει το σαλόνι ενός δωματίου παλιού πανδοχείου. Στο πίσω μέρος υπάρχει παράθυρο με κουρτίνα. Βλέπουμε τις αναλαμπές των αστραπών και ακούμε τους ήχους της καταιγίδας. Στη μία πλευρά υπάρχει ένα τζάκι. Δίπλα στο τζάκι, μια παλιά βαριά πολυθρόνα. Στην απέναντι πλευρά, η πόρτα τού δωματίου και ένα μικρό μπαρ. Στο κέντρο του δωματίου, ένα μικρό τραπέζι με μια σκακιέρα, με τα πιόνια στημένα. Μπαίνει ο ΑΛΕΞΑΝΔΡΟΣ. Είναι ένας γεροδεμένος άνδρας, μισθοφόρος στρατιώτης, που δείχνει κατά διαστήματα να πονά στο γόνατο, λόγω ενός παλιού τραύματος που τον ενοχλεί κάθε φορά που βρέχει. Ο ΑΛΕΞΑΝΔΡΟΣ βγάζει το παλτό του και αφού περιεργάζεται το χώρο, ανάβει το τζάκι. Πηγαίνει στο μπαρ και σερβίρει στον εαυτό του ένα ουίσκι. Από την άλλη μεριά εμφανίζεται σιγά σιγά το ΦΑΝΤΑΣΜΑ. Το δέρμα του είναι κάτασπρο εκτός από την περιοχή των ματιών που είναι έντονα μαύρη. Ο ΑΛΕΞΑΝΔΡΟΣ αντιλαμβάνεται την παρουσία του χωρίς να γυρίσει να το κοιτάξει.)





ΑΛΕΞΑΝΔΡΟΣ  Μου είπαν πως το μέρος αυτό είναι στοιχειωμένο.   Υποτίθεται πως πρέπει να σε φοβάμαι;

ΦΑΝΤΑΣΜΑ Περίεργη ερώτηση. Συνήθως, οι... επισκέπτες μου το βάζουν   στα πόδια, με κραυγές, σαν ανόητοι. Είσαι ο πρώτος που   μου απευθύνει το λόγο.

ΑΛΕΞΑΝΔΡΟΣ (γυρνά και βλέπει το φάντασμα φευγαλέα αποφεύγοντας το   πρόσωπό του) Και τώρα; Τι σκοπεύεις να κάνεις;

ΦΑΝΤΑΣΜΑ Τίποτα το θεαματικό, πίστεψέ με. Είσαι μόνος;

ΑΛΕΞΑΝΔΡΟΣ Όπως βλέπεις.

ΦΑΝΤΑΣΜΑ Θα μπορούσα ίσως να σου κάνω παρέα. Αν θέλεις, φυσικά.

ΑΛΕΞΑΝΔΡΟΣ Κι αν δε θέλω;

ΦΑΝΤΑΣΜΑ Έλα τώρα, μη γίνεσαι αγενής.

ΑΛΕΞΑΝΔΡΟΣ Καλά, όπως θέλεις.

ΦΑΝΤΑΣΜΑ Το όνομά σου;

ΑΛΕΞΑΝΔΡΟΣ Τι να το κάνεις;

ΦΑΝΤΑΣΜΑ Κοίτα. Ήρθες στο σπίτι μου απρόσκλητος. Οι στοιχειώδεις   κανόνες ευγενείας απαιτούν να συστηθείς.

ΑΛΕΞΑΝΔΡΟΣ Αλέξανδρος.

ΦΑΝΤΑΣΜΑ Και με τι ασχολείσαι, αν επιτρέπεται, Αλέξανδρε;

ΑΛΕΞΑΝΔΡΟΣ Στρατιώτης. Μισθοφόρος.

ΦΑΝΤΑΣΜΑ Στρατιώτης. Μάλιστα. Έτσι εξηγείται. Προφανώς δεν είμαι   το πρώτο φάντασμα που συναντάς.

ΑΛΕΞΑΝΔΡΟΣ Όπως το πάρει κανείς. Είσαι πάντως το πρώτο που βλέπω   ξυπνητός. Και ξεμέθυστος.

ΦΑΝΤΑΣΜΑ Καταλαβαίνω. Θα μπορούσαμε να παίξουμε σκάκι για να   περάσει η ώρα. Τι λες; Ξέρεις σκάκι;

ΑΛΕΞΑΝΔΡΟΣ Έχω πολύ καιρό να παίξω.

ΦΑΝΤΑΣΜΑ Ή χαρτιά. Μόνο που...

ΑΛΕΞΑΝΔΡΟΣ Τι;

ΦΑΝΤΑΣΜΑ Έχεις εσύ καμία τράπουλα; Εγώ δεν κουβαλώ μαζί μου.   Τεχνικοί λόγοι, βλέπεις.

ΑΛΕΞΑΝΔΡΟΣ Καλό είναι και το σκάκι.

ΦΑΝΤΑΣΜΑ ΄Ετσι λέω και γω. Ορίστε. Η σκακιέρα είναι έτοιμη. Πάρε τα   λευκά.

ΑΛΕΞΑΝΔΡΟΣ Ευχαριστώ.

(Κάθονται στο τραπέζι με το σκάκι και ξεκινούν)

ΦΑΝΤΑΣΜΑ Διακρίνω ένα ίχνος από χαμόγελο;

ΑΛΕΞΑΝΔΡΟΣ Κάτι θυμήθηκα.

ΦΑΝΤΑΣΜΑ Θα ήθελες να μου πεις; Κοίτα, τα μυστικά σου είναι ασφαλή   με μένα. Τα παίρνω στον τάφο μου.

ΑΛΕΞΑΝΔΡΟΣ Σωστά. Τον πατέρα μου θυμήθηκα. Είχαμε ένα σκάκι ίδιο,   ξύλινο, σκαλιστό, σαν αυτό. Καθόμαστε στη βεράντα κάποια   βράδυα. Όταν δεν πονούσε, βέβαια. 

ΦΑΝΤΑΣΜΑ Πονούσε; Από τι;

